**E L Ő T E R J E S Z T É S**

**Szombathely Megyei Jogú Város Közgyűlése Kulturális, Oktatási és Civil Bizottsága**

**2020. október 27-i ülésére**

**Javaslat Oktatási Kiadások terhére történő támogatásra**

Szombathely Megyei Jogú Város Közgyűlésének Oktatási és Szociális Bizottsága a 493/2015. (XII.09.) OSzB. sz. határozatában meghatározta azokat az elveket, amelyek figyelembe vételével dönt a köznevelési intézmények rendezvényeinek, programjainak, évfordulóinak támogatásáról. A Bizottság a rendezvények támogatási elveit a 350/2017. (X.25.) OSzB. számú határozatában kiegészítette a vendéglátásra vonatkozó korlátozással, illetve megemelte az évfordulókhoz rendelt támogatások összegét. A szóban forgó határozatok alapján a támogatás elvei az alábbiak:

* az intézmények alapításának „kerek” évfordulós 25-50-75-100 éves megünneplését meghatározott 100-125-150-175 ezer Ft összeggel támogatja. A 100 év feletti további kerek évfordulók esetén a támogatás 25-25 ezer forinttal nő;
* az első évben megrendezésre kerülő verseny, rendezvény csak különösen indokolt esetben kerül támogatásra;
* a támogatásoknál prioritást élveznek a több éve megrendezésre kerülő versenyek, programok, továbbá az országos, megyei szintű programok;
* elsőbbséget élveznek a többfordulós versenyek;
* a kérelmeknél elsősorban a gyermekekkel, tanulókkal kapcsolatos kiadásokat javasolt támogatni;
* nem kerülnek támogatásra azon versenyek, amelyet az intézmény nem a saját iskolatípusának megfelelő tanulók számára szervez;
* nem javasolt támogatni a sport rendezvényeket (azok támogatását a Jogi és Társadalmi Kapcsolatok Bizottságnál kezdeményezze az intézmény);
* nem kerülnek támogatásra a más Bizottság által is támogatott rendezvények;
* vendéglátásra a rendezvény össz költségvetéséhez viszonyítva 10 %-ban, de maximum 20 e Ft összegig nyújt támogatást.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelete 4. § (11) bekezdése alapján a támogatási igények elbírálását megelőzően a döntéshozót az alábbiakról tájékoztatni kell:

1. meglévő elszámolási kötelezettségének eleget tett-e a szervezet,
2. a tárgyévben egyéb bizottságokhoz benyújtott kérelmei tárgyáról; összegéről,
3. a tárgyévben az Önkormányzattól kért és kapott támogatások céljáról, összegéről,
4. az aktuális kérelem tárgyáról, összegéről,
5. rendezvény esetén a rendezvény megvalósulásának várható időpontjáról,
6. a döntés alapjául szolgáló költségvetési előirányzat kihasználtságáról.

A Szombathelyi Tankerületi Központ fenntartásában lévő **Nyitra Utcai Általános Iskola** támogatási kérelmet nyújtott be angol nyelvű városi versmondó verseny megrendezéséhez. Az iskola Angol Nyelvi Munkaközössége már 13. alkalommal rendezi meg a versmondó versenyt. A versenyen már a megye több településéről és Zalaegerszegről is érkeztek versenyzők, tizenöt iskola 80 tanulója vett részt a megmérettetésen. A verseny két részben zajlik, külön az alsó és felső tagozatos tanulók számára. Mindkét szekcióban elismert szakmai zsűri bírálja a produkciókat, amelyeket arany, ezüst és bronz minősítéssel jutalmaznak.

A verseny megrendezésére az iskola 100.000 Ft támogatást kér, ebből oklevelek, jutalomkönyvek, zsűri ajándéka 90.000 Ft, diákétkeztetés 10.000 Ft. A kérelmező (a lejárt elszámolási határidejű támogatások tekintetében) elszámolási kötelezettségének eleget tett. A kérelem tartalmazza a tárgy évi önkormányzati forrásból származó támogatások ismertetését. A benyújtott kérelem tartalmazza a megvalósítandó rendezvény várható időpontját, célját és részletes költségvetését is.

A támogatás fedezete az Önkormányzat 2020. évi költségvetéséről szóló 4/2020. (III.5.) ökormányzati rendelet Oktatási kiadások „Versenyek, rendezvények, támogatások” tételsoron áll rendelkezésre, a soron felhasználható összeg 291.309 Ft. Az előirányzat felhasználásáról az Önkormányzat 2020. évi költségvetéséről szóló 4/2020. (III.5.) önkormányzati rendelet 11. § (6) bekezdés b) pontja alapján a Kulturális, Oktatási és Civil Bizottság jogosult dönteni.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. október „ ”**

**/: Dr. László Győző :/**

**HATÁROZATI JAVASLAT**

**...../2020. (X. 27.) KOCB. sz. határozat**

1. A Kulturális, Oktatási és Civil Bizottság Szombathely Megyei Jogú Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet 52.§ (2) bekezdés 1. pontjában foglaltak alapján a Szombathelyi Tankerületi Központ Nyitra Utcai Általános Iskola Angol nyelvű városi versmondó verseny megrendezéséhez az Önkormányzat 2020. évi költségvetésének Oktatási kiadások „Versenyek, rendezvények, támogatások” tételsora terhére 100.000 Ft támogatást biztosít.

2.A Bizottság felkéri az előterjesztőt, hogy a támogatással kapcsolatos teendőket az önkormányzati forrásátadásról szóló 47/2013.(XII.4.) önkormányzati rendeletben foglaltaknak megfelelően végezze el.

**Felelős:** Putz Attila, a Kulturális, Oktatási és Civil Bizottság elnöke

 Dr. Nemény András polgármester

 Dr. László Győző alpolgármester

 (a végrehajtás előkészítéséért: Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal (az 1. pont vonatkozásában)

 2020. november 20. (a 2. pont vonatkozásában)